Busskandalen ved fodboldstævnet Dana Cup i Hjørring udvikler sig dag for dag. Først blev nummerpladerne klippet på to af 18 busser tirsdag, og siden er sagen eskaleret. Torsdag blev en bus fra selskabet Hjørring Citybus stoppet for anden gang, selvom man havde fået påbud om at rette op på fejlene, før man brugte bussen. Inde i bussen sad en gruppe norske fodboldspillere. Nummerpladerne blev klippet på stedet. Senere torsdag kom det frem, at to af de dumpede busser havde været til syn ved Hjørring Synshal indenfor de seneste seks dage. Hjørring Synshal fastholder, at de har rent mel i posen. Fredag mistede fire busser nummerpladerne, efter de for anden gang blev fældet ved politirazziaen. I alt er 31 busser blevet sendt til syn, mens ni busser har fået klippet nummerpladerne. Nu udtaler driftsleder Bent Hansen ved Hjørring Citybus sig så i sagen. - Vi har fået styr på busserne, siger han. Hvorfor bliver pladerne så klippet? - Fordi de var i orden, da de forlod vores værksted, og ved politiet var de ikke i orden. Hvor lang er turen fra værkstedet til politiets kontrol? - De kan have kørt nogle omgange. Det kan jeg ikke svare på, siger afdelingslederen, som tilføjer, at Hjørring Citybus påtager sig det fulde ansvar for de problematiske episoder. Bent Hansen fortæller, at konsekvensen bliver, at selskabet skal have nye busser og bedre busforbindelser. Kan I garantere, at der ikke kører flere uforsvarlige busser rundt ved Dana Cup? Det kan vi ikke garantere, lyder det fredag eftermiddag fra Bent Hansen. Se interviewet her:

Opsummering:
Hjørring Citybus påtager sig det fulde ansvar for de mange fejl på busserne ved Dana Cup. Driftslederen siger nu, at man har fået styr på busserne.